Introduktion
Forfattere: . .
Tidsskrift: dttk (13-06-2024)

## INTRODUKTION

Dansk  Tidsskrift  for  Teologi  og  Kirke  kan  i  år  fejre  50-års-jubilæum! Dette jubilæumsnummer rummer tre forskningsartikler, to perspektivartikler og fire anmeldelser.

Den første artikel er forfattet af lektor Jakob V. Olsen og omhandler professor Arne Grøns bidrag til teologien med særligt fokus på nogle af de spørgsmål, Arne Grøn rejser til teologien på baggrund af en hegeliansk dialektik.

Den anden artikel er forfattet af professor Hans Morten Haugen og beskæftiger sig med spørgsmålet: »Har FNs spesialrapportør for tros- og livssynsfrihet sin kritiske vurdering av 'danskhed' medført nye tiltak og ny kommunikasjon i den politiske og kirkelige sfæren?« - i forlængelse af den kritik, som Heiner Bielefeldt rejste efter sit besøg i Danmark i 2016.

Den tredje og sidste forskningsartikel er forfattet af kirkehistoriker og  forhenværende  hospitalspræst  Jens  Rasmussen  og  omhandler  J.  C. Schurmanns betydning for grundlovens kirke- og religionsparagraffer i 1849. Hans kirkepolitiske betydning skildres i denne artikel i anledning af grundlovens 175-års jubilæum her i 2024.

Herefter følger to perspektivartikler. Først en perspektivartikel om C.  S. Lewis af sognepræst Thomas Ø.   Aallmann, som kommer omkring en række spændende sider af Lewis' tænkning og forfatterskab. Dernæst en perspektivartikel af provst emeritus Holger Villadsen, som fokuserer på trosbekendelsens placering i højmesseordningerne i de lutherske kirker i Norden og samtidig giver et indblik i, hvilke højmesseordninger der er i brug i de lutherske kirker i Norden. Afslutningsvis rundes nummeret af med fire anmeldelser.

Rigtig god fornøjelse med læsningen!